Nicolae Manolescu, cel mai important critic și istoric literar român de după Al Doilea Război Mondial, a murit sâmbătă la vârsta de 84 de ani, a anunțat gazetarul Cristian Tudor Popescu pe Facebook.
"Unul dintre marii critici literari și profesori ai culturii române, Nicolae Manolescu, a încetat din viață la vârsta de 84 de ani, în urma unui stop cardiac. Îi voi păstra amintirea vie", a scris Cristian Tudor Popescu.
Nicolae Manolescu fusese internat vineri la Spitalul Elias din Capitală, în urma unui stop cardiac după ce suferise o fractură de șold ca urmare a faptului că a căzut la o lansare de carte. Manolescu avea și alte afecțiuni: diabet și boala cardiacă.
Vineri, pronosticurile asupra sănătății sale erau destul de rezervate.
Nicolae Manolescu, născut Nicolae Apolzan, a fost un critic și istoric literar român, cronicar literar și profesor universitar, membru titular al Academiei Române.
A activat și ca politician după Revoluția din 1989. A fost ambasador al României la UNESCO și în legislatura 1992-1996 a fost ales ca senator în județul Sibiu pe listele partidului OCL-(PAC).
Lucrarea sa fundamentală este Istoria critică a literaturii române, apărută în 2008 într-o ediție definitivă. În decembrie 2011, Senatul Universității din București l-a declarat Profesor emerit.